b'\n_START_ARTICLE_\nJuodmar\xc5\xa1kiniai\n_START_PARAGRAPH_\nJuodmar\xc5\xa1kiniai (it. camicie nere, CCNN; squadristi), Nacionalinio saugumo savanori\xc5\xb3 milicija (it. Milizia Volontaria per la Sicurezza Nazionale, MVSN)\xc2\xa0\xe2\x80\x93 Italijos fa\xc5\xa1ist\xc5\xb3 partijos sukarintoji organizacija, \xc4\xafkurta 1923\xc2\xa0m. ir egzistavusi iki Antrojo pasaulinio karo pabaigos._NEWLINE_V\xc4\x97liau \xc5\xbeod\xc5\xbeiu juodmar\xc5\xa1kiniai imta vadinti pana\xc5\xa1i\xc4\x85 Brit\xc5\xb3 fa\xc5\xa1ist\xc5\xb3 s\xc4\x85jungos grupuot\xc4\x99, SS, kvazipolitin\xc4\x99 organizacij\xc4\x85 Tamilnade (Indija)._NEWLINE_Benitas Musolinis, \xc4\xafkv\xc4\x97ptas Pirmojo pasaulinio karo laik\xc5\xb3 Italijos elitini\xc5\xb3 \xc5\xa1turmo dalini\xc5\xb3 (ardi\xc4\x8diai, it. arditi) kovinio meistri\xc5\xa1kumo ir juod\xc5\xb3 uniform\xc5\xb3, organizavo juodmar\xc5\xa1kini\xc5\xb3 organizacij\xc4\x85 kaip karin\xc4\xaf savo politinio jud\xc4\x97jimo \xc4\xafrank\xc4\xaf. \xc5\xa0ios sukarintos organizacijos k\xc5\xabr\xc4\x97jai buvo nacionalistai intelektualai, buv\xc4\x99 armijos karininkai ir jauni \xc5\xbeemvald\xc5\xbeiai, nusistat\xc4\x99 prie\xc5\xa1 valstie\xc4\x8di\xc5\xb3 ir \xc5\xbeem\xc4\x97s \xc5\xabkio darbinink\xc5\xb3 s\xc4\x85jungas. J\xc5\xb3 metodai dar\xc4\x97si vis grie\xc5\xbetesni augant Musolinio galiai. Prie\xc5\xa1 Musolinio prie\xc5\xa1ininkus jie naudojo prievart\xc4\x85 ir bauginim\xc4\x85.\n_START_SECTION_\nIstorija\n_START_PARAGRAPH_\nJuodmar\xc5\xa1kiniai buvo \xc4\xafkurti 1919\xc2\xa0m. kaip squadristi, \xc5\xa1ioje organizacijoje buvo daug suerzint\xc5\xb3 buvusi\xc5\xb3 kareivi\xc5\xb3. Jos tikslas buvo kovoti prie\xc5\xa1 socialistus. Musolinio \xc5\xbdygio \xc4\xaf Rom\xc4\x85 metu (1922\xc2\xa0m. 27 d.) j\xc5\xb3 buvo apie 200 t\xc5\xabkstan\xc4\x8di\xc5\xb3. 1922\xc2\xa0m. squadristi buvo reorganizuoti \xc4\xaf milizia, buvo suformuota daug bandiere. 1923\xc2\xa0m. vasario 1 d. juodmar\xc5\xa1kiniai buvo pavadinti Nacionalinio saugumo savanori\xc5\xb3 milicija (Milizia Volontaria per la Sicurezza Nazionale, MVSN), kuri egzistavo iki Italijos paliaub\xc5\xb3 1943\xc2\xa0m._NEWLINE_Italijos socialin\xc4\x97 respublika, egzistavusi \xc5\xa1iaur\xc4\x97s Italijoje, u\xc5\xbeimtoje vokie\xc4\x8di\xc5\xb3 kariuomen\xc4\x97s, MVSN reformavo \xc4\xaf Respublikos nacionalin\xc4\x99 gvardij\xc4\x85 (Guardia Nazionale Repubblicana, GNR).\n_START_SECTION_\nOrganizacija\n_START_PARAGRAPH_\nJuodmar\xc5\xa1kini\xc5\xb3 vadas buvo Benitas Musolinis, tur\xc4\x97j\xc4\x99s it. comandante generale (generolas komandantas) juodmar\xc5\xa1kini\xc5\xb3 laipsn\xc4\xaf. Vykdomasis juodmar\xc5\xa1kini\xc5\xb3 vadovas buvo juodmar\xc5\xa1kini\xc5\xb3 \xc5\xa1tabo vir\xc5\xa1ininkas, kurio laipsnis atitiko kariuomen\xc4\x97s generolo laipsn\xc4\xaf.\n_START_SECTION_\nJuodmar\xc5\xa1kiniai Antrajame pasauliniame kare\n_START_PARAGRAPH_\n1940\xc2\xa0m. juodmar\xc5\xa1kiniai surinko 340 t\xc5\xabkst. kari\xc5\xb3 koviniams daliniams. Buvo suformuotos trys divizijos (1-oji, 2-oji ir 4-oji, visos trys prarastos \xc5\xa0iaur\xc4\x97s Afrikos kampanijoje). V\xc4\x97liau, 1942\xc2\xa0m. buvo suformuotos divizija \xe2\x80\x9eM\xe2\x80\x9c ir divizija \xe2\x80\x9eAfrika\xe2\x80\x9c._NEWLINE_Musolinis siek\xc4\x97 suformuoti 142 kovinius juodmar\xc5\xa1kini\xc5\xb3 batalionus (kiekviename 650 kari\xc5\xb3), kurie tur\xc4\x97jo sudaryti kiekvienoje armijos divizijoje Gruppo di Assalto. Toki\xc4\x85 grup\xc4\x99 sudarydavo 2 kohortos (batalionai) ir Gruppo Supporto\xc2\xa0\xe2\x80\x93 kuopa i\xc5\xa1 dviej\xc5\xb3 sunki\xc5\xb3j\xc5\xb3 kulkosvaid\xc5\xbei\xc5\xb3 manipul\xc5\xb3 (b\xc5\xabri\xc5\xb3, kiekviename po 3 sunkiuosius kulkosvaid\xc5\xbeius) ir dviej\xc5\xb3 minosvaid\xc5\xbei\xc5\xb3 manipul\xc5\xb3 (kiekvienoje po 3 81\xc2\xa0mm minosvaid\xc5\xbeius)._NEWLINE_V\xc4\x97liau buvo suformuota 41 mobilioji grup\xc4\x97. \xc5\xa0ios grup\xc4\x97s tur\xc4\x97jo tapti tre\xc4\x8diaisiais pulkais Italijos armijos divizijose, nes paai\xc5\xa1k\xc4\x97jo, kad dvinar\xc4\x97s strukt\xc5\xabros Italijos divizijos yra per ma\xc5\xbeos ir turi per ma\xc5\xbeai sunki\xc5\xb3j\xc5\xb3 ginkl\xc5\xb3. Mobiliosios grup\xc4\x97s patyr\xc4\x97 dideli\xc5\xb3 nuostoli\xc5\xb3, nes juose buvo per ma\xc5\xbeai kareivi\xc5\xb3, j\xc5\xb3 kareiviai buvo nepakankamai apmokyti ir ginkluoti.'